FUCVAM

Η FUCVAM δημιουργήθηκε το 1970 και αποτελεί τη μεγαλύτερη  και πιο ενεργή συνεταιριστική ομοσπονδία που δραστηριοποιείται σε θέματα στέγασης και αστικής ανάπτυξης. Ο στεγαστικός νόμος που είχε ήδη ψηφιστεί στα τέλη του 1968 ενίσχυσε το στεγαστικό συνεταιριστικό κίνημα στην Ουρουγουάη  και για πρώτη φορά έδωσε τη δυνατότητα σε ευάλωτες κοινωνικές ομάδες, μέσω δημόσιας χρηματοδότησης, να λύσουν το ζήτημα της στέγασης.

Βασικές αρχές μοντέλου FUCVAM

Το μοντέλο που αναπτύχθηκε και προωθήθηκε από την FUCVAM ακολουθεί πέντε βασικές αρχές:

 Αλληλοβοήθεια: Στο πλαίσιο της FUCVAM κάθε οικογένεια – δικαιούχος συμμετέχει συλλογικά στην κατασκευή όλων των κατοικιών, προσφέροντας 21 ώρες εργασίας την εβδομάδα κατά μέσο όρο. Η συγκεκριμένη αρχή μειώνει το κόστος κατασκευής και αναπτύσσει σχέσεις μεταξύ των μελλοντικών γειτόνων. Τα μέλη δεν γνωρίζουν ποια κατοικία είναι η δική τους μέχρι να γίνει η διανομή τους στο τέλος της κατασκευαστικής διαδικασίας. Όλα τα μέλη συμμετέχουν στην κατασκευή ανεξαρτήτως ηλικίας, φύλου, ικανοτήτων και δυνατοτήτων.
 Αυτοδιαχείριση: Ο συνεταιρισμός κατανέμει τους πόρους του και εφαρμόζει όλες τις πτυχές της διαδικασίας χωρίς μεσάζοντες, ενισχύοντας την ιδέα της ιδιοκτησίας και της ενδυνάμωσης. Η αυτοδιαχείριση απαιτεί την απόκτηση νέων διοικητικών, λογιστικών και διαχειριστικών ικανοτήτων. Μολονότι παρέχεται νομική, χρηματοοικονομική, κοινωνική και τεχνική βοήθεια από επαγγελματίες, εκείνοι δεν είναι άμεσα υπεύθυνοι για τη λήψη αποφάσεων.
 Δημοκρατική συμμετοχή: Οι οικογένειες απασχολούνται ενεργά και οι αποφάσεις λαμβάνονται δημοκρατικά σε όλα τα στάδια της σχεδίασης και της υλοποίησης. Η λήψη αποφάσεων πραγματοποιείται μέσω συνελεύσεων και συναντήσεων. Κάθε συνεταιρισμός διαθέτει μια προκαθορισμένη κοινόχρηστη περιοχή, η οποία χρησιμοποιείται για εορτές, εκδηλώσεις και ως χώρος λήψης αποφάσεων.
 Συλλογική ιδιοκτησία της περιουσίας, με στόχο την παροχή ασφάλειας για τις οικογένειες και την αποφυγή της κερδοσκοπίας. Ο συνεταιρισμός είναι ο μοναδικός ιδιοκτήτης των κατοικιών και των κοινόχρηστων χώρων. Οι κατοικίες δεν δύνανται να πωληθούν ούτε στα μέλη ούτε σε οποιονδήποτε άλλον αγοραστή. Σε περίπτωση που μια οικογένεια αποχωρεί, η κατοικία επιστρέφει στον συνεταιρισμό και η οικογένεια θα λάβει μέρος των πληρωμών και της εργασίας που παρείχε. Στη συνέχεια ο συνεταιρισμός διαθέτει την κατοικία σε νέα μέλη.
 Πολιτική ανεξαρτησία: Η ομοσπονδία δεν ευθυγραμμίζεται με κανένα πολιτικό κόμμα ή εκπρόσωπο. Παρότι τα μέλη του συνεταιρισμού είναι ελεύθερα να ακολουθήσουν οποιοδήποτε κόμμα, η FUCVAM δεν μπορεί να έχει κανένα πολιτικό δεσμό και οφείλει να παραμείνει ένας ανεξάρτητος οργανισμός.

Ο ρόλος της FUCVAM δεν περιορίζεται στην κατασκευή κατοικιών. Δραστηριοποιείται ενεργά για την εδραίωση του δικαιώματος στέγασης. Οι διαπραγματεύσεις της ομοσπονδίας με δημόσιες αρχές είναι αποτελεσματικές ως προς τη διασφάλιση οικονομικής στήριξης και πρόσβασης σε γη προς κατασκευή κατοικιών.

Οι περισσότεροι από τους 650 συνεταιρισμούς που συνδέονται με τη FUCVAM στην Ουρουγουάη, εκπροσωπώντας περίπου 35.000 οικογένειες, βασίζονται στις αρχές της αυτοδιαχείρισης και της αμοιβαίας βοήθειας, προωθώντας ένα εναλλακτικό κοινωνικό μοντέλο μέσω της δημιουργικής συμμετοχής των μελών στο σχεδιασμό και την κατασκευή κατοικιών.

Από το 2001 έχει ξεκινήσει το σχέδιο Συνεργασίας Νότου-Νότου με στόχο τη μεταφορά των πρακτικών της FUCVAM σε χώρες της Λατινικής Αμερικής και σε διεθνές επίπεδο. Η εμπειρία της ομοσπονδίας προσαρμόζεται στις τοπικές ιδιαιτερότητες, για παράδειγμα όσον αφορά το σύστημα των χρηματοδοτικών μηχανισμών ή την τυπολογία των κατοικιών. Οι βασικές αρχές της όπως η αλληλεγγύη, η δημοκρατική συμμετοχή, η αυτοδιαχείριση, η αμοιβαία βοήθεια και η συλλογική ιδιοκτησία ενσωματώνονται στις ιδιαίτερες συνθήκες της κάθε χώρας με στόχο τη δημιουργία, οργάνωση και εκπαίδευση εθνικών ομοσπονδιών στέγασης.

Το μοντέλο της FUCVAM, με την υποστήριξη του Σουηδικού Συνεταιριστικού Κέντρου, κυβερνητικών υπηρεσιών και άλλων οργανώσεων, έχει ήδη μεταφερθεί σε 15 χώρες της Λατινικής Αμερικής.

Παραπομπές